Executivul Africii de Sud a adoptat recent un proiect de lege în privința educației. Potrivit acestuia, părinții care nu își trimit copiii la școală ar putea să ajungă la închisoare, relatează BBC.
Amendamentul la legile în privința educației de bază (BELA) prevede că părinții ar putea ajunge la închisoare pentru 12 luni, dacă copiii lor nu merg la școală sau nu sunt înscriși la o instituție de învățământ atunci când ajung la vârsta școlară.
BELA introduce o interdicție în privința pedepselor corporale în toate școlile.
Aceasta este cea mai mare reformă în domeniul educaţiei de la sfârşitul apartheidului, în 1994.
Acest proiect de lege va „transforma sistemul nostru de educație, pentru a aborda provocările istorice și actuale”, menționează partidul de guvernare, Congresul Național African.
Alianța Democrată (DA), cel mai mare partid de opoziție, susține că proiectul de lege „dezautorizează școlile, părinții și comunitățile și nu reușește să abordeze nici una dintre provocările sistemice care împiedică educația de calitate”.